আজ থেকে শুরু মাধ্যমিক পরীক্ষা, প্রশাসনের তরফ থেকে গ্রহণ করা হল বাড়তি পদক্ষেপ

ওয়েব ডেস্ক: আজ অর্থাৎ ১০ ফেব্রুয়ারি থেকে শুরু হতে চলেছে এবছরের মাধ্যমিক পরীক্ষা। চলবে ২২ ফেব্রুয়ারি পর্যন্ত। শিক্ষার্থী জীবনের প্রথম বড় পরীক্ষা মাধ্যমিক। এবারে মোট পরীক্ষার্থীর সংখ্যা ৯,৮৪,৭৫৩। যার মধ্যে ৪,২৮,৮০৩ জন ছাত্র এবং ৫,৫৫,৯৫০ জন ছাত্রী। গোটা রাজ্যে মোট ২৬৮৩ কেন্দ্রে চলবে পরীক্ষা। বেলা ১১ টা থেকে শুরু হবে পরীক্ষা, চলবে দুপুর ২ টো পর্যন্ত। সকল পরীক্ষার্থীদের সকাল সাড়ে ৯টার মধ্যে প্রবেশ করতে হবে কেন্দ্রে। ইতিমধ্যেই রাজ্যের তরফ থেকে মাধ্যমিক পরীক্ষাকে কেন্দ্র করে বাড়ানো হয়েছে শহর থেকে শুরু করে জেলার নিরাপত্তা। বাড়তি যানজট এড়ানোর জন্য ইতিমধ্যেই প্রশাসনের তরফ থেকে গ্রহণ করা হয়েছে বিশেষ পদক্ষেপ।

ইতিমধ্যেই মুখ্যমন্ত্রী মমতা বন্দ্যোপাধ্যায় নির্দেশ দিয়েছেন পরীক্ষার্থীদের সমস্তরকম প্রশাসনিক সহায়তা দিতে হবে। মাধ্যমিক পরীক্ষার্থীদের ইতিমধ্যেই শুভেচ্ছা জানিয়েছেন শিক্ষামন্ত্রী ব্রাত্য বসু।

আরও পড়ুন: ছাত্রের চেয়ে লক্ষাধিক বেশি ছাত্রী এবার মাধ্যমিক পরীক্ষার্থী

পরীক্ষা নিয়ে বহু বিধি নিষেধ লাগু করা হয়েছে। পরীক্ষাকেন্দ্রে কোন পরীক্ষার্থী ব্যাগ অথবা অন্য কিছু নিয়ে প্রবেশ করতে পারবে না, যদি সেরকম কিছু নিয়ে আসে তাহলে তা কেন্দ্রের বাইরেই রাখতে হবে। শুধুমাত্র তাই নয়, কোন অভিভাবক পরীক্ষাকেন্দ্রে প্রবেশ করতে পারবেন না। আডমিট কার্ড আনা বাধ্যতামূলক। তা ছাড়া দেওয়া যাবেনা পরীক্ষা।

এডিশনাল ভেন্যু সুপারভাইজার এবছরও থাকতে চলেছে পরীক্ষাকেন্দ্রে। তাঁদের দুটি করে ফোন দেওয়া হয়েছে। কোনও সমস্যা হলে দ্রুত ফোনে পর্ষদকে জানাতে পারবেন তাঁরা। গত কয়েক বছরের মত এবছরেও পরীক্ষাকেন্দ্রে মোবাইল বা ইলেকট্রনিক গেজেট নিয়ে প্রবেশ করা যাবেনা। কোন পরীক্ষার্থী যদি কোনরকম ইলেকট্রনিক্স গেজেট নিয়ে ধরা পরেন, তাহলে বাতিল হয়ে যাবে সেই পরীক্ষার্থীর পরীক্ষা বলে জানিয়ে দেওয়া হয়ছে পর্ষদের তরফ থেকে। উল্লেখ্য, গত বছরের তুলনায় এবছর মাধ্যমিকে প্রায় ৬২ হাজার পরীক্ষার্থী বেড়েছে। আজ রয়েছে ফার্স্ট ল্যাঙ্গুয়েজের পরীক্ষা। পরীক্ষা যাতে সুষ্ঠুভাবে হয় তার জন্য সবরকম ব্যবস্থা গ্রহণ করা হয়েছে মাধ্যমিক পর্ষদ এবং রাজ্য সরকারের তরফ থেকে।

দেখুন অন্য খবর